বাইশ গজ থেকে কমেন্টেটর। এ বার ভূমিকা বদল করে বিনোদন দুনিয়ায়। প্রাক্তন পাক অধিনায়ক রামিজ রাজা সিনেমার প্রযোজনা করতে চলেছেন। এই সিনেমায় হিরোর ভুমিকায় অভিনয় করবেন বলিউড তারকা সঞ্জয় দত্ত। সিনেমাটির নাম ‘দরবাজ’। স্ক্রিপ্ট নিজেই লিখেছেন বলে পাকিস্তানের একটি টেলিভিশন চ্যানেলকে জানিয়েছেন রামিজ রাজা।  সিনেমার গল্প কী? একজন ক্রিকেটার যে ক্রিকেট নিয়ে সিনেমা তৈরি করবেন অপ্রত্যাশিত নয়। টেলিভিশন সাক্ষাত্কারে রামিজ রাজা বলেন, “গল্প খুব কাছের। ক্রিকেটের মধ্যে দিয়ে অনেক মানুষের কাছে পৌঁছতে পারব। সেটা ডকুমেন্টরি বা সিনেমা যাই হোক।” তিনি আরও বলেন, “ক্রিকেটের মধ্যে দিয়ে সন্ত্রাসকে উত্খাত করার গল্প দেখানো হবে এই ছবিতে। ক্রিকেট হল এমন একটি মাধ্যম যার মধ্য দিয়ে ভাল সমাজ উপহার দিতে পারি।” নায়কের চরিত্র নিয়ে রামিজ রাজা বলেন, “স্ক্রিপ্ট শুনে সঞ্জয় ভীষণ উত্তেজিত। ওকে এই চরিত্রে ভাল মানাবেও।” নায়িকা কে হবেন এখনও চূড়ান্ত সিদ্ধান্ত হয়নি। মাহিরা খান বা ক্যাটরিনা কইফের মধ্যে কোনও একজনকে ভাবা হচ্ছে বলে জানা গিয়েছে। যদিও রামিজের মত, এই সিনেমা প্রধানত নায়ক নির্ভর। তাই নায়িকা বাছাই নিয়ে তেমন একটা ভাবছেন না।